Boere in VS omgekrap oor Agri SA se dubbelpratery | Netwerk24
Deur Alet van der Walt 29 April 2020 21:13
Die terugtrekking van 'n gesamentlike mediaverklaring van Agri SA en die TLU SA het tot groot ontevredenheid onder veral Vrystaatse boere gelei.
Lede van Vrystaat Landbou (VL) het met 'n petisie teen Agri SA se stap begin. Vrystaat Landbou (VL) is deel van Agri SA.
Albei landbou-organisasies het in die verklaring kommer oor die veiligheidsituasie in landelike gebied uitgespreek, veral omdat die regering weier dat boere gebiede patrolleer.
Pierre Vercuiel, president van Agri SA. Foto: Agri SA
Netwerk24 Foto: Agri SA
Pierre Vercuiel, president van Agri SA, sê hy het die verklaring teruggetrek omdat hy nie gemaklik gevoel het met die sterk bewoording daarvan nie.
Vercuiel sê die feite in die verklaring is reg, maar die verwysing na die "onbeholpenheid van die regering" en in Engels dat boere "fedup" is, was te sterk.
Vercuiel sê dit is maklik om te baklei, maar hy glo nie nou is die tyd om die regering aanstoot te gee nie.
"Wat ons al gedurende die staat van inperking reggekry het, is indrukwekkend – veral wat betref die uitvoer van landbouprodukte," sê hy.
"Die regering vaar eintlik goed vergeleke met die res van die wêreld."
Boere is die afgelope tyd omgekrap omdat Bheki Cele, minister van polisie, plaas- en buurtwagte verbied het om patrollie te ry.
Die diefstal van landbouprodukte neem in sommige streke erg toe omdat boere nie kan patrollie ry nie en mense begin swaarkry weens die inperkings.
Vercuiel sê daaroor hy glo die ontplooiing van die weermag sal help om diefstal op plase hok te slaan.
Hy verwag ook binnekort 'n amptelike aankondiging dat veeveilings sal kan voortgaan en dat die probleem in die Vrystaat daaroor ook opgelos sal wees.
Die misdaadprobleme het tot die mediaverklaring gelei.
Uit 184 Vrystaatse boere wat aan die aanlyn peiling van VL deelgeneem het, het net 20 gevoel dat die mediaverklaring teruggetrek moes word. Foto: Verskaf
Agri SA het hom onttrek aan die verklaring kort nadat dit uitgereik is, terwyl TLU SA sê hy staan by die verklaring.
'n Boer wat nie sy naam bekend wil maak nie, sê die tyd vir stertswaaiery is verby.
Uit 184 Vrystaatse boere wat aan 'n aanlyn peiling van VL deelgeneem het, het net 20 gemeen die verklaring moes teruggetrek word.
Boere in die Vrystaat is omgekrap omdat hulle by padblokkades gekeer word om verder met landbouprodukte te ry, veeveilings in die Vrystaat verbied is en daar heers verwarring met die reëlings oor die vervoer van plaaswerkers.